गर्मियों का महीना और जाड़े की सी इस शाम में बारिश थमी है . हम लाल चाँद प्रार्थी कलाकेन्द्र में एक्टिव मोनाल कला मंच की प्रस्तुति ‘घटोत्कच’ देखने निकले हैं . तीन दिन लगातार चलने वाली इस प्रस्तुति में विपरीत मौसम के बावजूद पच्चास एक के लगभग दर्शक तो जुट ही रहे हैं . पांच छः वर्ष पहले एक दिन की प्रस्तुति के लिए भी पंद्रह –बीस दर्शक मुश्किल से जुट पाते थे. केहर सिंह ने अपनी संस्था के माध्यम से कुल्लू में थियेटर को नए आयाम प्रदान किये हैं . इसका एक बड़ा कारण रंगकर्म की निरंतरता और प्रयोग्त्मकता हैं . उनकी प्रस्तुतियों में निर्देशन और अभिनय के साथ ही प्रकाश व्यवस्था , मंच सज्जा और वेश भूषा की बारीकियों को लेकर उत्तरोत्तर विकास देखा जा सकता है .